《送胡伯量》
宋代·刘宰

我本山泽人，飘然如野鹤。
夫君九皋来，气类颇相若。
相逢宿不九，别去天一角。
君从浮丘游，度世得良药。
渴饮瑶池水，饥向芝田啄。
引脰试一鸣，群仙相唯诺。
嗟余侣鸥鹭，回翔一丘壑。
剌天见群飞，老气鼓不作。
客来傅好音，重兴欣有约。
追随忽几月，至哉天下乐。
亦知仙凡异，所向终落落。
分飞又兹始，后会杳难度。
归从浮丘侣，为我试商略。
虽愧毛骨凡，颇亦志念愨。
愿乞刀圭剂，一洗性昏浊。
从君清都游，共听钧天乐。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。